STT:n tietojen mukaan liikenne- ja viestintäministeriö kielsi Finavian hallitusta nostamasta vahingonkorvauskanteita entistä toimitusjohtajaa tai aiemman hallituksen jäseniä vastaan.

Tiedot käyvät ilmi STT:n saamasta Valtiontalouden tarkastusviraston tarkastusmuistiosta, jossa on käsitelty vastuukysymyksiä Finavian johdannaisjärjestelyiden selvittämisessä.

Muistion mukaan ministeriöstä lähetettiin kaksi sähköpostiviestiä, joissa kiellettiin kanteiden nostaminen.

Liikenne- ja viestintäministeri Anne Berner (kesk) kiistää edelleen, että ministeriö olisi kieltänyt Finaviaa nostamasta kanteita yhtiön entistä toimitusjohtajaa tai yhtiön aiemman hallituksen jäseniä vastaan.

Valtiontalouden tarkastusviraston muistion mukaan ministeriön edustaja olisi kahdessa sähköpostiviestissä kieltänyt kanteiden nostamisen.

Bernerin mukaan kohta muistiossa on puutteellinen. Hän toivoo, että huomioon otettaisiin koko viestiketju ja siihen liittyvä yhteys, kun yksittäisiä viestejä arvioidaan.

Bernerin mukaan ohjeistuksena oli, että kanteita ei saa toimeenpanna ennen kuin hallituksen jäsenten vaatimat selvitykset on tehty.

– Sellaista käsitystä itselläni ei ole, että sellaisia sähköposteja, joissa olisi selkeästi sanottu, että nostetaan tai ei nosteta, olisi mennyt ministeriöstä, yksittäisiä viestejä arvioidessa tulee huomioida koko viestiketju sekä siihen liittyvä yhteys, Berner sanoo STT:lle.

Ministeriö on hänen mukaansa ohjeistanut Finavian hallitusta tekemään ne selvitykset, joita kanteiden nostamista vastustaneet hallituksen jäsenet olivat vaatineet. Bernerin mukaan hallituksen jäsenet olivat hallituksessa vaatineet muun muassa syy-yhteyden selvittämistä sekä uusia perusteita kanteiden nostamiselle, sillä yhtiön hallitus oli aiemmin keväällä yksimielisesti päättänyt olla nostamatta kanteita.

Valtiontalouden tarkastusviraston muistion mukaan ministeriö ei kuitenkaan ollut viestittänyt Finavian johdolle, että yhtiön hallituksen päätös olisi perustunut riittämättömään selvitykseen. Ministeriö ei ollut myöskään viestittänyt, että aiempi päätös kanteista olisi ollut vastoin omistajan tahtoa.

Berner kiistää väitteen ja kertoo viestittäneensä kannasta myös henkilökohtaisesti. Huolta ministeriössä aiheutti hänen mukaansa se, että hallituksen seitsemästä jäsenestä kolme äänesti kanteiden nostamista vastaan.

– Siitä käy varsin selvästi ilmi, että tapa, jolla selvityksiä on tehty, ei ole ollut tyydyttävä.